**Informatīvais ziņojums par**

**Latvijas līdzdalību Austrumu Partnerības tehniskās palīdzības trasta fondā**

Eiropas Investīciju banka (turpmāk – EIB), kuras dalībvalsts kopš 2004.gada ir Latvija Republika, sniedz aizdevumus Austrumu partneru valstīs[[1]](#footnote-1), izmantojot divus finanšu instrumentus - EIB ārējo mandātu 2007.-2013. gadam, kuram ir piešķirta Eiropas Savienības (turpmāk – ES) budžeta garantija un kura kopējais apjoms Austrumu kaimiņvalstīm ir EUR 3.7 mljrd., un Austrumu partneru instrumentu (*Eastern Partners Facility*), kurš paredz finansējumu EUR 1.5 mljrd. apmērā no EIB pašu resursiem un ar Bankas pašrisku. Ņemot vērā finansējuma apguves tempus, reģionam pieejamais finansējums 2011.-2013.gadā investīciju projektu īstenošanai ir EUR 3.7 mljrd.

Lai sekmētu finanšu līdzekļu veiksmīgāku apgūšanu, kas Austrumu kaimiņvalstīs kopumā kavējas nepietiekošās projektu sagatavošanas kapacitātes dēļ, un attiecīgi arī uzlabotu EIB aizdevuma operācijas šajā reģionā, 2010.gada 14 jūlijā EIB Direktoru valde apstiprināja priekšlikumu par Austrumu Partnerības tehniskās palīdzības trasta fonda (*Eastern Partnership Technical Assistance Trust Fund)* (turpmāk - APTP trasta fonds) izveidi.

Paredzēts, ka APTP trasta fonds sniegs tehnisko palīdzību, lai uzlabotu EIB kreditēšanas kvalitāti, finansējot projektus Ukrainā, Moldovā, Armēnijā, Azerbaidžānā, Gruzijā un Baltkrievijā[[2]](#footnote-2) (Krievija pagaidām neietilps šajā valstu grupā, jo tiek uzskatīts, ka tai ir pietiekoša kapacitāte investīciju projektu sagatavošanā un tehniskās palīdzības atbalsts nav nepieciešams).

Fonda atbalsts paredz finansējumu šādām aktivitātēm: iespēju izpētei, institucionālam un tiesiskam novērtējumam, vides un sociālās ietekmes novērtējumam, projektu vadības un aizņēmēja atbalstam projekta ieviešanas procesā. Tiek paredzēts, ka APTP trasta fonds papildinās Kaimiņattiecību investīciju atbalsta mehānismu (*Neighbourhood Investment Facility*, turpmāk - NIF*)*, īpaši attiecībā uz maziem ieguldījuma projektiem, kuri nesaņem atbalstu no NIF.

APTP trasta fonds balstās uz brīvprātīgām iemaksām no dalībvalstīm, Eiropas Komisijas, atbalsta saņēmējvalstīm, kā arī citām ieinteresētajām trešajām valstīm. Sākotnējais mērķis ir piesaistīt 5-10 milj. eiro 2011.-2013.gada plānošanas periodā. Iemaksas fondā attiecināmas kā oficiālā attīstības palīdzība.

Finanšu ministrija (turpmāk – FM), izvērtējot arī Latvijas pārstāvju EIB – I. Krūmanes, EIB direktores un Finanšu un kapitāla tirgus komisijas priekšsēdētājas, un A. Ūbeļa, EIB direktora vietnieka un FM valsts sekretāra vietnieka, viedokļus, ir nolēmusi atbalstīt Latvijas līdzdalību APTP trasta fondā, veicot vienreizēju iemaksu tajā EUR 50,000 apmērā 2012.gadā, savu lēmumu pamatojot ar šādiem pozitīviem apsvērumiem:

1. Latvijas līdzdalība APTP trasta fondā sekmētu veiksmīgo sadarbību ar EIB un būtu pamats labu attiecību veidošanai nākotnē. Latvija ļoti augstu novērtē līdzšinējo EIB atbalstu, īpaši krīzes laikā, kas ļāvis īstenot nozīmīgus, ES struktūrfondu līdzfinansētus ieguldījuma projektus un veicinājis ātrāku ekonomikas atveseļošanos. 2010.gada beigās izmaksātais EIB finansējums Latvijas valstij veidoja 6.62% no valsts ārējā parāda jeb LVL 273.9 milj. (kopējā aizdevuma līgumu summa LVL 695.5 milj.). Kopumā kopš Latvijas pievienošanās ES 2004.gadā EIB ir finansējis 27 projektus dažādās nozarēs ar kopējo aizdevuma apjomu EUR 1.6 mljrd.
2. APTP trasta fonda izveide balstās uz veiksmīgo pieredzi, kādu EIB ir ieguvusi, pārvaldot FEMIP (*Facility for Euro-Miditerranean Investment and Partnership*) trasta fondu, kas sniedz atbalstu EIB darbībai Vidusjūras reģiona valstīs. Līdzīga fonda izveide Austrumu partneru valstīs palīdzētu veiksmīgāk apgūt reģionam piešķirto finansējumu, tādejādi stiprinot EIB klātbūtni šajā reģionā, kā arī kopumā sekmētu visa reģiona līdzsvarotu un ilgtspējīgu attīstību.
3. Ņemot vērā, ka vairākas APTP trasta fonda tehniskās palīdzības saņēmējvalstis ir Latvijas prioritārās valstis attīstības sadarbībai (Moldova, Ukraina, Gruzija), Latvija būtu ieinteresēta turpināt aktīvu darbību starptautisko organizāciju palīdzības programmās, kas vērstas uz atbalsta sniegšanu Latvijai svarīgām kaimiņvalstīm.
4. Latvija atbalsta APTP trasta fonda mērķi sniegt tehnisko palīdzību Austrumu partneru valstīm tādu infrastruktūru projektu sagatavošanā un īstenošanā, kas šajās valstīs veicina ekonomisko un sociālo iekļaušanos, privātā sektora attīstību un vides aizsardzību, jo tie kopumā atbilst izvirzītajiem Latvijas attīstības sadarbības politikas mērķiem.[[3]](#footnote-3)
5. Ņemot vērā, ka iemaksas APTP trasta fondā tiek attiecinātas kā oficiālā attīstības palīdzība (ODA), līdzdalība APTP trasta fondā uzlabotu Latvijas ODA rādītājus[[4]](#footnote-4), kas pašlaik būtiski atpaliek no ES līmenī noteiktā līmeņa[[5]](#footnote-5).

Finanšu ministrs A.Vilks

16.08.2011. 08:56

707

L. Greitāne

67083909, Liga.Greitane@fm.gov.lv

1. Ukraina, Moldova, Armēnija, Azerbaidžāna, Gruzija un Krievija. EIB finansējums Baltkrievijai atkarīgs no Parlamenta un Padomes lēmuma saistībā ar iespējamo ekonomisko sankciju noteikšanu Baltkrievijai. [↑](#footnote-ref-1)
2. Ņemot vērā, ka Eiropas Komisija plāno vērst ekonomiskās sankcijas pret Baltkrieviju un EIB, īstenojot tās darbības ārpus Kopienas, ir saistoši šādi lēmumi, Baltkrievija tuvākajā laikā visticamāk neietilps to valstu vidū, kuras varētu saņemt tehnisko palīdzību no APTP trasta fonda. [↑](#footnote-ref-2)
3. Latvijas Republikas attīstības sadarbības politikas pamatnostādnes <http://www.mfa.gov.lv/data/file/AttistibasSadarbiba/asppamtnostadnes.pdf> [↑](#footnote-ref-3)
4. Attīstības palīdzībai 2010.gadā Latvija veltīja 0.06% no NKI. Saite: <http://www.mfa.gov.lv/lv/Attistibas-sadarbiba/palidziba/> [↑](#footnote-ref-4)
5. ES mērķis ir līdz 2015.gadam veltīt attīstības mērķiem 0.33% (no jauno ES dalībvalstu) un 0.7% (no veco dalībvalstu) nacionālā kopienākuma (NKI). [↑](#footnote-ref-5)